אנני אוקלי

אנני אוקלי (באנגלית: Annie Oakley נולדה בשם פיבי אן מוסי (Phoebe Ann Mosey); 13 באוגוסט 1860 - 3 בנובמבר 1926) הייתה צלפית ואלופת קליעה למטרה. הופעתה במסגרת סיבוב ההופעות העולמי של מופע המערב הפרוע של באפלו ביל הפכה אותה לכוכבת. תכסיסה הנודע היה ירי תחמושת בקוטר 0.22 אינץ' ממרחק של כ-26 מטר, פגיעה בקלף משחק שגרמה לחצייתו לשניים וניקוב עוד 5-6 חורים במחצית הקלף בטרם נחת על הרצפה. בנוסף, ירתה במטרות נעות בעומדה על גב סוס, ברכיבה על אופניים, מאחורי הגב ועוד.

==תולדות חייה==
פיבי אן מוסי נולדה בכפר באוהיו, הוריה היו קווייקרים שנדדו מפנסילבניה. היא התייתמה בגיל 6 וחונכה בחווה סמוכה ובעצם שימשה שם כשפחה. עד גיל מאוחר הייתה אנלפבתית ולא ידעה קרוא וכתוב. בגיל תשע החלה לעסוק בצייד, על מנת לפרנס את עצמה ואת משפחתה. כשרונה בירי התפרסם בסביבה והיא נהגה להמר על יכולתה בתחרויות ירי וצליפה. עקב דמותה השברירית (גובהה היה רק 1.52 מטר) וגילה הצעיר, הצליחה להוליך שולל גברים רבים שנכשלו בהתמודדות מולה. אחד מגברים אלה, פרנק א. באטלר מסינסינטי (נולד ב-1847), נשא אותה לאשה ב-23 באוגוסט 1876, אם כי הוא טען מאוחר יותר כי התאריך היה 20 ביוני 1882.

אנני אוקלי בכרזת מופע של [[באפלו ביל]]
בני הזוג עברו לגור בסינסינטי, בשכונת אוקלי, ממנה נטלה ככל הנראה את שם-הבמה שלה. היא הופיעה עם בעלה במופע שנקרא "באטלר ואוקלי" וב-1885 צירף אותה באפלו ביל קודי למופע "המערב הפרוע" שלו. חברה למופע, פר רובץ, כינה אותה בשם האינדיאני "Little Sure Shot" (קליעה ודאית קטנה), במופע הייתה יריבה לקלעית ליליאן סמית' שהייתה צעירה ממנה, לכן השתמשה אוקלי בגיל מזויף וציינה שהיא שש שנים צעירה מכפי גילה האמיתי (חזותה תמכה בכך), עקב כך תאריכי אירועים רבים בחייה משובשים.

היא נדדה עם המופע של באפלו ביל באירופה והופיעה בין היתר בפני המלכה ויקטוריה וירתה כדור אשר הפיל אפר-סיגריה אותה החזיק יורש העצר הפרוסי, שהיה לימים לוילהלם השני, קיסר גרמניה. 

ב-1898 כתבה לנשיא ויליאם מקינלי שהיא מוכנה להעמיד לרשות ממשל ארצות הברית חמישים קלעיות מצטיינות, כולל נשקן ותחמושתן, אם תצא ארצות הברית למלחמה עם ספרד. למרות שהמלחמה אכן פרצה, הצעתה של אוקלי נדחתה.

סרט של [[תומאס אלווה אדיסון מ-1894 המנציח את אוקלי קולעת בכדורי זכוכית]]
היא המשיכה לשבור שיאי קליעה והופעותיה הונצחו במספר סרטים אילמים, בהם סרט שהסריט תומאס אלווה אדיסון ב-1894 בשם The "Little Sure Shot" of the "Wild West ("קליעה-בטוחה-קטנה מן המערב הפרוע").

ב-1901 נפגעה בתאונה ועזבה את המופע של באפלו ביל. היא החלה להופיע בדרמה בשם The Western Girl ("נערת המערבון") אך לא זנחה את הופעות הראווה ואת התחרויות. 

אנני אוקלי ב-1922 (בת 62)
ב-1922, בת 62, פגעה בתחרות קליעה בפיטסבורג ב-100 צלחות חרס ממרחק 15 מטר.

==מותה==
היא נפטרה מאנמיה ממארת בביתה באוהיו. בעלה נפטר 18 ימים אחריה.

==בתרבות==
היצירה הנודעת ביותר המבוססת על תולדות חייה של אוקלי היא המחזמר מברודוויי, אנני אוקלי אשת לפידות לפי ספר מאת דורותי פילדס. את דמותה של אוקלי גילמה בהפקה המקורית ב-1946 ובחידוש ב-1966 אתל מרמן. על פי המחזה הופק ב-1950 סרט באותו שם ועם אותם שירים, את דמותה של אוקלי גילמה בסרט בטי האטון.
בתרבות הישראלית הוזכרה בשיר של קורין אלאל הנושא את שמה. השיר בוצע בפסטיגל 1989.

==לקריאה נוספת==
<div style="direction: ltr;">
* Katherine E. Krohn, Wild West Women, Lerner Publications, 2005 
* Charles M. Wills, Annie Oakley (DK Biography), 
* Glenda Riley, The Life and Legacy of Annie Oakley (Oklahoma Western Biographies, Volume 7), University of Oklahoma Press, 2002 
</div>

==קישורים חיצוניים==

* [http://www.annieoakleyfoundation.org מוסד אנני אוקלי] 
* [https://archive.today/20120713141105/http://lkwdpl.org/wihohio/oakl-ann.htm ביוגרפיה באתר "נשים בהיסטוריה"] 
* [https://web.archive.org/web/20080222002408/http://www.dorchesterlibrary.org/library/aoakley.html ביוגרפיה של אנני אוקלי] 
* [https://web.archive.org/web/20021015053658/http://www.ormiston.com/annieoakley/tales.html בדיות ומציאות - סיפורי על אוקלי וביסוסם במציאות] 
* [http://www.neh.gov/news/humanities/2006-05/annieoakley.html קליעה-בטוחה-קטנה, הסאגה של אנני אוקלי] 
* 
* 

==הערות שוליים==

קטגוריה:פולקלור אמריקאי
קטגוריה:אישים במערב הישן של אמריקה
קטגוריה:צלפים
קטגוריה:חברות היכל התהילה הלאומי לנשים
קטגוריה:אמריקאיות שנולדו ב-1860
קטגוריה:אמריקאים שנולדו ב-1860
קטגוריה:אמריקאיות שנפטרו ב-1926
קטגוריה:אמריקאים שנפטרו ב-1926